Uznesenie Európskeho parlamentu o boji proti dopingu v športe



Úradný vestník 033 E , 09/02/2006 S. 0590 - 0591



P6_TA(2005)0134 Doping v športe Uznesenie Európskeho parlamentu o boji proti dopingu v športe Európsky parlament, - so zreteľom na vyhlásenie č. 29 o športe, priložené k Amsterdamskej zmluve, a na článok III-282 Zmluvy o Ústave pre Európu, - so zreteľom na svoje uznesenie zo 7. septembra 2000 [1] o oznámení Komisie o podpornom pláne Spoločenstva na boj proti dopingu v športe, - so zreteľom na závery stretnutia Rady a predstaviteľov vlád členských štátov dňa 4. decembra 2000 o boji proti dopingu [2], - so zreteľom na svoje uznesenie zo 7. septembra 2000 o správe Komisie Európskej rade s cieľom zabezpečenia súčasných štruktúr v športe a zachovania spoločenskej funkcie športu v rámci Spoločenstva - Helsinskej správe o športe [3], - so zreteľom na Svetový antidopingový kódex prijatý v Kodani 5. marca 2003, - so zreteľom na verejné vypočutie Výboru pre kultúru a vzdelávanie dňa 29. novembra 2004 na tému "Používanie drog v športe: prekážka pri napĺňaní športového ideálu", - so zreteľom na článok 108 ods. 5 rokovacieho poriadku, A. keďže počet prípadov použitia dopingu počas Olympijských hier v Aténach v roku 2004 opäť ukázal, že doping v športe je, žiaľ, stále realitou, proti ktorej treba bojovať, B. keďže verejné zdravie a ochrana maloletých sú prioritami Európskej únie, C. keďže doping predstavuje skutočný problém pre verejné zdravie a týka sa každého, kto je do športu zapojený vrátane mladých ľudí a amatérov, ktorí sa môžu dostať k zakázaným látkam napríklad vo fitnes centrách a čoraz častejšie cez internet, D. keďže Európska únia by mala pokračovať v úspechu Európskeho roka vzdelávania prostredníctvom športu, a to prostredníctvom krokov zameraných na riešenie všetkých stránok dopingu v športe, E. keďže Zmluva o Ústave pre Európu poskytuje vhodný právny základ na prípravu a realizáciu činnosti Spoločenstva v oblasti športu, F. keďže športovci musia čeliť čoraz väčšiemu stresu v podobe vyčerpávajúcich požiadaviek, tlaku médií a ekonomického tlaku, 1. zdôrazňuje, že používanie chemických látok zvyšujúcich výkonnosť odporuje hodnotám športu ako spoločenskej, kultúrnej a výchovnej činnosti; 2. konštatuje, že kým používanie drog bolo v dejinách športu zjavné, naberá dnes nové a nebezpečnejšie obrátky, a to používaním takých látok, ako sú rastové hormóny a erytropoietín, a takých postupov, ako sú transfúzie krvi; 3. obáva sa o telesné a duševné zdravie profesionálnych a amatérskych športovcov; 4. zdôrazňuje význam uskutočňovania priebežnej nezávislej lekárskej kontroly; 5. vyzýva Komisiu, aby prijala opatrenia na zabezpečenie účinnej kontroly vonkajších hraníc Európskej únie a na boj proti obchodovaniu s nezákonnými látkami; 6. vyzýva Komisiu, aby uplatňovala účinnú a jednotnú politiku vo všetkých súvisiacich oblastiach, najmä v oblasti verejného zdravia, prevencie, vzdelávania a farmaceutického výskumu; 7. vyzýva Komisiu, aby podporila trvalú informačnú kampaň s cieľom vytvoriť účinnú politiku prevencie; 8. vyzýva členské štáty spoločne s Komisiou, aby zintenzívnili svoju spoluprácu vo Svetovej antidopingovej agentúre (WADA), v Rade Európy a vo Svetovej zdravotníckej organizácii (WHO) takým spôsobom, ktorý umožní Európskej únii účinne konať s ohľadom na prevenciu a kontrolu dopingu; 9. vyzýva Komisiu, aby zapojila všetky strany zainteresované na športe do procesu prijímania rozhodnutí týkajúcich sa dopingu s cieľom účinne tento problém riešiť a podporiť čistý obraz športu a telesného pohybu; 10. vyzýva Komisiu, aby povzbudila koordináciu medzi členskými štátmi s cieľom vypracovať spoločné účinné metódy kontroly a udeľovania povolení pre používanie chemických látok a zlúčenín v telocvičniach a športových strediskách často navštevovaných najmä mladými ľuďmi; 11. vyzýva Komisiu, aby v siedmom rámcovom programe navrhla ďalší výskum rozličných metód zisťovania a kontroly dopingu; 12. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, kandidátskym krajinám, národným a medzinárodným športovým federáciám, FEI (Medzinárodná jazdecká federácia), Rade Európy, Medzinárodnému olympijskému výboru a Svetovej antidopingovej agentúre (WADA). [1] Ú. v. ES C 135, 7.5.2001, s. 270. [2] Ú. v. ES C 356, 12.12.2000, s. 1. [3] Ú. v. ES C 135, 7.5.2001, s. 274. --------------------------------------------------